

Αρκαλοχώρι, 01/ 08 /2025

Προς: ΜΜΕ

**ΔΕΛΤΙΟ ΤΥΠΟΥ**

**Εκδήλωση από το Δήμο Μινώα Πεδιάδας με επίκεντρο τη διάσωση της Παπούρας και συνάντηση με τον Ευρωβουλευτή Νίκο Παπανδρέου, στο πλαίσιο της ανάδειξης του θέματος σε ευρωπαϊκό και διεθνές επίπεδο**

Ο Δήμαρχος Μινώα Πεδιάδας Βασίλης Κεγκέρογλου, κατά τη διάρκεια του Δημοτικού Συμβουλίου, την Τετάρτη 30 Ιουλίου, ανακοίνωσε στο Σώμα ότι στο πλαίσιο του αγώνα που δίνει ο Δήμος για την προστασία του εμβληματικού αρχαιολογικού ευρήματος στο λόφο της Παπούρας και τη συνεχή ανάδειξη του θέματος, θα πραγματοποιηθεί εκδήλωση τη Δευτέρα 25 Αυγούστου στο Κηποθέατρο Νίκος Καζαντζάκης του Ηρακλείου, με επίκεντρο τη διάσωση του μνημειακού συνόλου της Παπούρας και την ανατροπή της απόφασης του ΚΑΣ.

Το φλέγον ζήτημα της διάσωσης του Μνημείου της Παπούρας, αποτέλεσε και το κεντρικό θέμα συζήτησης κατά τη διάρκεια της συνάντησης του Δημάρχου Μινώα Πεδιάδας με τον Ευρωβουλευτή του ΠΑΣΟΚ-ΚΙΝ.ΑΛ. Νίκο Παπανδρέου, στο Δημοτικό Κατάστημα Καστελλίου με τη συμμετοχή του Γενικού Γραμματέα του Δήμου, του Προέδρου του Δημοτικού Συμβουλίου, Αντιδημάρχων, Δημοτικών Συμβούλων και της Προέδρου της Κοινότητας Καστελλίου.

Ο Δήμαρχος ανέλυσε στον κ. Παπανδρέου τη μεγάλη σημασία του μνημείου και τις ενέργειες της Δημοτικής Αρχής που αποσκοπούν στην ανατροπή της απόφασης του Κεντρικού Αρχαιολογικού Συμβουλίου (ΚΑΣ). Τόνισε την κρισιμότητα της διεθνούς ανάδειξης του θέματος, ζητώντας την ουσιαστική συνδρομή του Ευρωβουλευτή, με απώτερο στόχο τη διάσωση του σημαντικού αυτού αρχαιολογικού χώρου. Ο κ. Παπανδρέου δεσμεύτηκε να προχωρήσει σε σχετική ερώτηση και να αναδείξει το θέμα σε ευρωπαϊκό επίπεδο.

Πέραν του Μινωικού Μνημείου στο λόφο της Παπούρας, ο δήμαρχος ενημέρωσε τον ευρωβουλευτή του ΠΑΣΟΚ-ΚΙΝ.ΑΛ. και για μια σειρά από άλλα κρίσιμα ζητήματα που απασχολούν το Δήμο, όπως τα προβλήματα και την πορεία ανασυγκρότησης του τόπου μετά τον σεισμό και άλλα ζητήματα και εκκρεμότητες που άπτονται της κατασκευής του νέου αεροδρομίου (οδικές συνδέσεις, προστασία του υδροφόρου ορίζοντα της περιοχής, υλοποίηση απαραίτητων αντιπλημμυρικών έργων).

 Έγινε ενημέρωση για την παραγωγική δυναμική του Δήμου και την προσπάθεια ανάδειξης των σπουδαίων αρχαιολογικών χώρων όπως η Λύκτος, ο Γαλατάς και άλλων που έχουν ανασκαφεί τα προηγούμενα χρόνια, με στόχο την αύξηση της επισκεψιμότητας σε συνάρτηση με τη λειτουργία του νέου αεροδρομίου.

Η συνάντηση ολοκληρώθηκε με την υπόσχεση του κ. Παπανδρέου για κάθε δυνατή στήριξη των αιτημάτων του Δήμου Μινώα Πεδιάδας και την ανάληψη πρωτοβουλιών τόσο στην Ελλάδα όσο και στις Βρυξέλλες.